Amcu-staking: Minister ontken hy het gesprekke "laat vaar" - Maroela Media
Minister Ngoako Ramatlhodi (regs). Foto: GCIS
Ngoako Ramatlhodi, minister van minerale bronne, het Dinsdag ontken dat hy en die spesiale taakspan loononderhandelinge in die platinumbedryf "laat vaar" het.
"Ek is oortuig ons het genoeg gedoen sodat die partye nou onafhanklik vorentoe kan beweeg," het hy Dinsdag tydens 'n perskonferensie in Pretoria gesê. "Daar is 'n wanvoorstelling dat ek die gesprekke verlaat het."
Ramatlhodi het twee weke gelede 'n taakspan op die been gebring in 'n poging om die vier maande lange staking tot 'n einde te bring. Hy het Saterdag gesê hy en die taakspan gaan uit gesprekke onttrek indien die partye nie teen Maandag 'n ooreenkoms kan bereik nie.
Lede van die Association of Mineworkers and Construction Union (Amcu) staak al sedert 23 Januarie en dring aan op 'n basiese maandelikse salaris van R12 500. Hulle het die werkgewers se vorige aanbod, dat werknemers teen Julie 2017 R12 500 sal verdien, verwerp.
Volgens die webwerf Platinum Wage Negotiations, wat deur die werkgewers opgestel is, het mynmaatskappye sedert die aanvang van die staking reeds meer as R21.8 miljard in inkomste verloor en die werknemers meer as R9,7 miljard.
American Platinum, Impala Platinum, en Lonmin het aangedui dat hulle ander opsies oorweeg. Dit kan die moontlike sluiting van sommige skagte insluit. – SAPA